Aꞌna tahuëri Quisoso aꞌchinasoꞌ,
parisioroꞌsaꞌ,
cotio maistroꞌsaꞌ,
inapitantaꞌ inaquë chachin huënsëapi.
Inapitaso nisha nisha ninano quëran huëꞌpi.
Cariria parti quëran,
Cotia parti quëran,
Quirosarin quëran,
ina quëranpita huëꞌpi.
Nani aꞌchintohuachina,
caniaꞌpiroꞌsaꞌ anoyatërin.
Yosëri catahuarin niꞌton,
naꞌa caniaꞌpiroꞌsaꞌ aꞌnaroáchin anoyatërin.
Ina quëran catapini quëmapiꞌsa huëcatonaꞌ,
apia pëꞌsaraꞌhuaya pochin nininquë quëpi.
Huaꞌquiꞌ co nanitërinhuëꞌ huanicasoꞌ,
quëhuëánin.
Quisoso yaꞌhuëarinquë yapoꞌmopirinahuëꞌ.
Huaꞌhuayatërahuëꞌ piyapiꞌsaꞌ yaꞌsopi niꞌton,
co nanitopihuëꞌ yaꞌconacaisoꞌ.
Napoaton pëiꞌ nanpëtahuatonaꞌ,
aꞌcanpisoꞌ piꞌpian oꞌquirahuatonaꞌ,
pëꞌsaraꞌhuayarë chachin anohuaramapi.
Huancanachin Quisoso pirayan acomapi.
“Ma noya isopita natërinaco,”
taꞌton,
Quisosori apia itapon:
—Oshanën apiaꞌhua inquitaranquën,
itërin.
Ina natanahuatonaꞌ,
cotio maistroꞌsaꞌ,
parisioroꞌsaꞌ,
inapita yonquipi.
“¿Ma quëmapitaꞌ isosoꞌ?
Yosë yayaꞌhuërëtërin.
Co insontaꞌ nanitërinhuëꞌ oshanënpoaꞌ inquitinpoasoꞌ.
Yosëíchin nanitërinsoꞌ,”
topi yonquiatonaꞌ.
Topinan yonquiarapirinahuëꞌ,
inaora yonquinën quëran Quisoso nitotërin.
—¿Onpoatomataꞌ co noyahuëꞌ yonquirapiramaco?
Canpitaso naporamaꞌ:
“Piyapinpoa aꞌnapita oshanën inquitacasoꞌ,
co nanitërëhuahuëꞌ.
Apia camaiatëꞌ:
‘Huanirahuaton,
noya paquëꞌ,’
itacasontaꞌ co nanitaparëhuahuëꞌ,”
tënamaꞌ.
Caso nipirinhuëꞌ,
Yosë quëran quëmapico niꞌto,
nanan quëtërinco piyapiꞌsaꞌ oshanënaꞌ inquitaꞌhuaso marëꞌ.
Canpitantaꞌ ina nitotacamaso marëꞌ iso apia anoyatarahuë,
tënin.
Ina quëran apia itantapon:
—Huaniquëꞌ,
apiaꞌhua.
Pëꞌsaraꞌhuaya masahuaton,
yaꞌhuëranquë paquëꞌ,
itërin.
Itohuachina,
aꞌnaroáchin huanirin.
Yaꞌipi piyapiꞌsari niꞌpi.
“¡Ma noyacha Yosësoꞌ niꞌton,
anoyatërinco paya!”
tënin.
Pëꞌsaraꞌhuayanën masahuaton,
yaꞌhuërinquë paꞌnin.
Ina nicatonaꞌ piyapiꞌsasoꞌ paꞌyanpi.
—Ma noyacha Yosëri catahuarin niꞌton,
aꞌnaroáchin anoyatërin paya.
Maꞌpítacha ipora niꞌnëhua paya,
nitopi.